شركة “LG” ديال الإلكترونيات والكيماويات ومنتجات الاتصالات السلكية واللاسلكية داو جوج بلوكَوز لكوريا في جولة ديال الصحافيين المغاربة باش يتعرفو على البلاد ولامارك. هاد المؤثرات عاطينها غير للتصاور والبوزات وعند بالهم صحافيات نيت كل تصويرة كيحطوها في انستكَرام كيديرو عليها هاشتاگ “press tour LG”. في الصورة الجماعية لي حطو هاد الصباح، كيبانو الصحافيين المغاربة لي كثر من 8 ولي غاديين يجيبو الخبار ويديرو خدمتهم ويقدموها للقراء واقفين في الجنب وهازين اللافتة، والمؤثرات حتى هما وسطهم بحالا صحافيات حتى هما. ان شركة قد LG تختار بلوگوز باش تدير الاشهار لمنتوجاتها قرار صائب، اي شركة كيف ما بغات تكون كتقلب على طريقة ناجحة باش تروج البرودوي ديالها، اصلا دابا فالعالم ولاو كيتعاملو مع ناس بحال كيم كارداشيان ولا خواتتها باش يبيعولهم بفلوس صحيحة... هادشي كامل عادي، اللي ماشي عادي هو التأثير يولي صحافة! الصحافة مهنة بقواعدها والناس ضربو فيها تمارة باش يوصلو ليها ماشي غير اجي وسمي راسك صحافي. والصحافة ماشي هي تدخل للوطيل وتبداو تصور فلاشومبغ وفالماكلة، هاباش فاطر وشنو الماكياج لي تدار وشنو تختار فاللبس. صحافة لا علاقة ليها بهادشي. والسؤال لي كيتطرح هو واش مجلس الصحافة فراسو هادشي؟ فراسو بان مؤثرات ولاو كيتعتابرو صحافيات غير حيت عندهم عدد ديال المتتبعين؟ والا مافراسوش راه خاص يجي ويشوف اش واقع، ويلقى الحل. 
شركة “LG” غادة بالمؤثرات لكوريا وكتقدمهم كصحافيين. آش جابهم للصحافة؟ واش الثأثير فالانترنيت ولى جنس صحافي بلا خبار حد؟